„ Sláttur á þessum opnu svæðum hefði þurft að vera byrjaður fyrir mánuði síðan , “ sagði Gísli Jónsson verktaki sem nýlega tók við grasslætti á opnum svæðum fyrir Akraneskaupstað . „ Það er svo mikið gras á þessu að við verðum að grófslá þetta fyrst og fara síðan í fínslátt á eftir , “ sagði Gísli , þar sem hann var að flytja hey af tjaldstæðinu við Kalmansvík . Heyinu hafði verið rúllað upp án þess þó að pakka rúllunum . Mest allt flytur hann svo til urðunar á svokallaðan moldartipp norðan Akrafjalls . „ Þetta væri vel nothæft í fóður fyrir hross og svo hafa kúbændur fengið hjá mér rúllur til að gefa kálfum , “ sagði Gísli þegar hann var spurður hvort ekki væri illa farið með heyið að urða það . Hann sagðist vera orðinn þokkalega tækjavæddur fyrir þetta verkefni en hefði ekki verið það þegar hann var beðinn að taka þetta að sér í síðustu viku . „ Þetta bar svo brátt að þannig að ég varð að drífa í að tækjavæða mig , “ sagði Gísli Jónsson .